A BIZOTTSÁG HATÁROZATA
(2006. május 24.)
az 1782/2003/EK tanácsi rendelet 10. cikkének (2) bekezdése, 143d. és 143e. cikke alapján az EMGA, illetve az EMVA-kiadások számára rendelkezésre bocsátott összegek meghatározásáról
(2006/410/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika finanszírozásáról szóló, 2005. június 21-i 1290/2005/EK tanácsi rendeletre (1) és különösen annak 12. cikke (2) és (3) bekezdésére,
mivel:
(1)
A közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló, 2003. szeptember 29-i 1782/2003/EK tanácsi rendelet (2) 10. cikke meghatározza az Európai Mezőgazdasági Vidékfejlesztési Alap (EMVA) számára rendelkezésre bocsátandó, a modulációból eredő nettó összegek kiszámításának módját. E rendelet 143d. és 143e. cikke határozza meg a gyapot és a dohánytermelő régiók szerkezetátalakítása céljából az EMVA számára rendelkezésre bocsátandó összegeket.
(2)
A 2007-2013-as pénzügyi keretről szóló intézményközi megállapodás (3) I. melléklete 2013-ig meghatározza az Európai Mezőgazdasági Garancia Alap (EMGA) kiadásai számára az EMVA részére történő átcsoportosítás előtti, évente rendelkezésre bocsátandó legmagasabb összegeket.
(3)
Az EMVA számára rendelkezésre bocsátandó összegeket, valamint az EMGA-kiadások számára rendelkezésre bocsátandó nettó mérleget a 2007-2013-as költségvetési évek ezen legmagasabb éves összegei alapján kell meghatározni,
A KÖVETKEZŐKÉPPEN HATÁROZOTT:
Egyetlen cikk
Az Európai Mezőgazdasági és Vidékfejlesztési Alap (EMVA) számára a 2007-2013-as költségvetési évekre szóló, az 1782/2003/EK rendelet 10. cikkének (2) bekezdése, 143d. és 143e. cikke alapján rendelkezésre bocsátandó összegeket, valamint az Európai Mezőgazdasági Garancia Alap (EMGA) kiadásai számára rendelkezése bocsátandó nettó mérleget e határozat melléklete rögzíti.
Kelt Brüsszelben, 2006. május 24-én.